**Få overblik over alle bedriftens risici**

**Af specialkonsulent Torben Ulf Larsen**

Danske landmænd lever i stigende grad i en turbulent verden med svingende priser på indsatsfaktorer og produkter, begrænsede finansieringsmuligheder og skærpede lovkrav, der sætter indtjeningen under pres. Før finanskrisen kunne negative udsving i driftsresultaterne som oftest finansieres af bankerne. Dette har ændret sig markant efter 2008, og dermed er behovet for risikostyring på bedriften blevet endnu større. Der bør være fokus på alle risici og ikke blot eksempelvis finansielle risici. Det er her helhedsorienteret risikostyring kommer ind.

**Helhedsorienteret risikostyring – hvordan?**

Første trin i risikostyringen omfatter en kortlægning af bedriftens risikofaktorer, som kan omfatte:

1. Produktionsmæssige risici (sygdom i besætningen, fald i effektivitet)
2. Priser og afsætning (stigende priser på foder, energi og fald i priser på mælk og kød)
3. Finansiering (rentestigning, finanslån, SWAPS)
4. Omverden (dyrevelfærd, miljø)
5. Humane risici (sygdom, ulykke og død)

Næste trin er en vurdering af de forskellige risici. Hvor stor er sandsynligheden for, at de indtræffer, og hvilken økonomisk betydning har de for bedriften? Det er vigtigt at få sat kroner og ører på konsekvenserne af de forskellige risici. Samtidig kan det være vanskeligt at vurdere sandsynligheden, men de fleste vil have en fornemmelse af, om det er meget eller lidt sandsynligt, at en given risiko vil blive til virkelighed.

Det tredje trin i den helhedsorienterede risikostyring består af håndtering af hver enkelt risikofaktor ud fra vurderingen af den økonomiske betydning og sandsynligheden. Det er en udbredt opfattelse, at risikostyring er identisk med risikominimering, men det er ikke nødvendigvis tilfældet. En risikofaktor kan håndteres på flere måder:

1. Accept – risikoen er en del af livet, eller det kan være for dyrt at undgå den
2. Reduktion – minimering af risikoen ved færre aktier i porteføljen
3. Forsikring – forsikring mod tab i forbindelse med brand, driftsresultat, ulykke
4. Eller man kan helt undgå risikoen – ved at undlade at så frø i sædskiftet

**Håndtering af risikofaktorer**

Fokus i risikostyring vil selvsagt rette sig mod de risikofaktorer, der er væsentlige og/eller har stor økonomisk indflydelse på driften.

*Afdækning af vejrrisici*

Landmænd kan ikke direkte forsikre sig mod ringe udbytte i marken som følge af vejrliget. Det seneste halve år har danske landmænd dog kunnet minimere risikoen for tab på grund af dårligt vejr ved at købe de såkaldte vejrcertifikater. Til forskel fra f.eks. brand- eller tyveriforsikring er det ikke afgørende, hvor stor skaden er i afgrøden. Det er derimod de vejrdata, som måles på en klimastation i området, som bestemmer, hvor stor en erstatning der udbetales. Vejrcertifikaterne er altså ikke en forsikring, men kan sammenlignes med futures og optioner, som kendes fra den finansielle sektor.

En begrænsning af denne type risiko kan være værdifuld. Både af hensyn til bedriftens samlede risiko og over for banken.

**Tre gode råd**

* Få overblik over bedriftens risikofaktorer – det giver ro i maven
* Verden er ikke statisk – få jævnligt opdateret bedriftens risici
* Kommunikér din risikostyring til din bank

**Faktaboks**

Helhedsorienteret risikostyring har typisk følgende forløb:

* Virksomhedens mål identificeres
* Risikofaktorer kortlægges
* Risici vurderes og prioriteres
* Risikofaktorer håndteres
* Der implementeres og følges op